༄༅།།སྦྱིར་བཏང་བླ་མའི་ཡང་སྲིད་སྐོར་གྱི་གནད་དོན་འདི་ནི་ཆོས་ལུགས་དང་ཐད་ཀར་འབྲེལ་བ་ཡོད་བ་ཞིག་ཡིན་པས།ཆོས་ཁས་མི་ལེན་མཁན་ཞིག་ཡིན་ཕྱིན་ཡང་སྲིད་སྐོར་ལ་འབྲེལ་བ་མེད་ལ།འདི་སྐོར་གླེང་བའི་འོས་བབ་ཀྱང་མེད།ཡང་སྲིད་ཅེས་པ་འདི་ནི་ལས་བྱེད་བསྐོ་གཞག་བྱེད་པའམ།ཡང་ན་འཐུས་མི་འོས་འདེམས་བྱེད་པ་ལྟ་བུ་མིན།བླ་མའི་ཡང་སྲིད་ནི་བསམ་བཞིན་དུ་འགྲོ་བའི་དོན་ལ་བྱོན་པ་ཞིག་ཡིན་པས་བྱོན་པའི་ཡུལ་དང་།ཡབ་ཡུམ།རིགས་རུས་སོགས་ལ་གཟིགས་ནས་བྱོན་དགོས་པ་འདི་ནི་ནང་ཆོས་ཀྱི་དམིགས་བསལ་ཁྱད་ཆོས་ཡིན།ཡང་།གདུང་བརྒྱུད་ཀྱི་སྒོ་ནས་རྗེས་འཛིན་གནང་བའི་བླ་མ་ཡང་ཡོད།